《倦寻芳 冬日阳朔道中》
清代·何文敏

巨灵乍擘，暗水中分，千岩断碧。似雨还晴，深处欲迷天日。

古木风吹山鬼啸，寒潭月落鲛人泣。最难禁，舣孤舟夜半，怒涛荡魄。

漫回首，江南春晓，近浦红凝，遥岫翠滴。锦舫花骢，游遍莺郊燕陌。

客枕惊残乡国梦，蓬窗愁谱关山笛。任荒寒，作浓阴，瘴烟如滴。

作者简介：何文敏，字功甫，号桃溪，江苏荆溪（今宜兴）人，广西太平府知府，有《秋蓼亭词》。